b'\n_START_ARTICLE_\nFurkan pohjatunneli\n_START_PARAGRAPH_\nFurkan pohjatunneli on Alppien l\xc3\xa4pi kulkeva rautatietunneli Sveitsiss\xc3\xa4, Matterhorn Gotthard Bahnin rataverkolla, v\xc3\xa4lill\xc3\xa4 Oberwald-Realp, reitill\xc3\xa4 Brig-Andermatt. Tunnelin pituus on 15,442 km ja se on korkeimmillaan 1\xc2\xa0564 metri\xc3\xa4 mpy.  Tunneli on otettu k\xc3\xa4ytt\xc3\xb6\xc3\xb6n vuonna 1982. Rautatie on yksiraiteinen. Tunnelissa on kaksi asemaa, Rotondo ja Geren, junien ohitusta varten._NEWLINE_Furkan pohjatunneli korvasi alkuper\xc3\xa4isen, korkeammalla, noin 2\xc2\xa0100 metrin korkeudessa sijaitsevan ja Furkapass-solan alittavan Furkan tunnelin, jonka liikenne jouduttiin keskeytt\xc3\xa4m\xc3\xa4\xc3\xa4n talvikaudeksi. Pohjatunnelin k\xc3\xa4ytt\xc3\xb6\xc3\xb6noton j\xc3\xa4lkeen rautatieliikenteest\xc3\xa4 Wallisin ja Urin kantonien v\xc3\xa4lill\xc3\xa4 tuli ymp\xc3\xa4rivuotista. Tunnelissa on p\xc3\xa4iv\xc3\xa4aikaan paikallishenkil\xc3\xb6liikennett\xc3\xa4 60 minuutin ja autojunaliikennett\xc3\xa4 30...60 minuutin v\xc3\xa4lein. Lis\xc3\xa4ksi tunnelin kautta kulkee Glacier Express -matkailujuna ja tavaraliikennett\xc3\xa4.'